Kerk-skieter had geskiedenis van geweldDevin Patrick Kelley Devin Patrick Kelley het ŉ geskiedenis van huishoudelike geweld gehad en kon vuurwapens koop aangesien die lugmag nie sy kriminele rekord aan die FBI deurgegee het nie. Kelley (26) het Sondag die Baptistekerk in Sutherland Springs in die VSA binnegestap en op kerkgangers losgebrand. Hy het 26 mense, tussen 18 maande en 77 jaar oud, doodgeskiet. Kelley is in 2014 uit die Amerikaanse lugmag ontslaan nadat hy in 2012 sy eksvrou en kind erg aangerand het. Die lugmag het Maandag erken dat indien Kelley se misdaadgeskiedenis behoorlik deurgegee is, dit sou verhoed het dat hy vuurwapens kon koop. Die polisie is in 2014 weer na Kelley se huis ná berigte van huishoudelike geweld met sy vriendin met wie hy later getroud is. Volgens ondersoekers het Kelley dreigboodskappe aan sy skoonma, ŉ lid van die Baptistekerk, gestuur voor die aanval. Sy was nie Sondag in die kerk nie. “Ons kerk het nie uit gemeentelede bestaan nie, ons was ŉ familie,” het Sherri Pomeroy, vrou van die kerk se pastoor gesê. Sy en haar man was uitstedig toe die aanval plaasgevind het. “Nou is ŉ groot gedeelte van ons kerkfamilie weg.” Die egpaar se 14-jarige dogter is in die skietery dood. Freeman Martin, direkteur van Texas se departement van openbare veiligheid, het gesê die slagting blyk ŉ huishoudelike kwessie te wees en dat dit nie deur ras of godsdiens gemotiveer is nie. Foto: Jay Janner/Austin American-Statesman via AP ŉ Gewapende kerkganger het Kelley in sy moordtog gestuit deur hom te verjaag. Hy het op die vlug geslaan en omstanders het hom agternagesit. Hy is kort daarna sowat 13 km van die kerk af dood in sy motor gevind. Hy het glo selfmoord gepleeg nadat sy motor in ŉ botsing betrokke was. Volgens die owerhede het Kelley voordat hy selfmoord gepleeg het sy pa gebel en gesê hy is geskiet en dat hy nie dink hy gaan oorleef nie. Kelley is in 2014 van dieremishandeling aangekla nadat ŉ buurman glo gesien het hoe hy ŉ hond slaan. Hy het die bewering ontken maar ŉ boete betaal. Hy is ook in 2015 ondersoek tydens die uitreiking van ŉ beskermingsbevel. Minstens 20 mense is in die aanval gewond, waarvan tien Maandag steeds in ŉ kritieke toestand in die hospitaal was. Ondersoekers het honderde koeëldoppies op die toneel bymekaargemaak, tesame met minstens 15 leë magasyne wat elkeen 30 rondes gehad het. Kelley het in New Braunfels, sowat 56 km van die kerk, gewoon. Ondersoekers kyk tans na inskrywings wat hy op sosiale media gemaak het dae voor die aanval, insluitend ŉ inskrywing waarin hy glo ŉ AR-15-aanvalsgeweer wys. Daar is op ŉ Ruger AR-556-aanvalsgeweer by die kerk beslag gelê sowel as twee handwapens wat in Kelley se voertuig gevind is.